**SAJTÓINFORMÁCIÓ**

Dorog, 2021. augusztus 26.

**A közönség által legjobbnak ítélt építészeti megoldásokat keresi az Év Homlokzata 2021 pályázat**

**199 nevezés érkezett az Év Homlokzata 2021-es kiírására, amely immáron tizedik éve várja azon építészek és kivitelezők jelentkezését, akik új vagy újonnan felújított épületek homlokzataihoz Baumit termékeket használtak. A szeptember 1-jén induló közönségszavazás során 45 darab családi ház közül lehet választani, melynek eredményeképpen a közönségdíjazott nyertes családi ház alkotói elismerő oklevelet kapnak.**

Az idei évben 199 pályamű érkezett az Év Homlokzata 2021 pályázatra, az egyik legrangosabb építészeti megmérettetésre, amelyet tizedik alkalommal hirdetett meg, a kezdeményezés alapítója és fő támogatója a Baumit. A nevezési időszak lezártát követően szeptember 1. és 30. között a családi ház kategória 45 beérkezett alkotására várják a szavazatokat a nagyközönség részéről az [www.evhomlokzata.hu/kozonsegszavazas](http://www.evhomlokzata.hu/kozonsegszavazas) oldalon.

Az Év Homlokzata 2021 pályázatra olyan új és felújított épületekkel lehetett nevezni, amelyek homlokzata Baumit termékekkel készült. A pályázat célja, hogy felkutassa, és egyben elismerje a legkiemelkedőbb hazai építészeti alkotásokat, megismertetve a kreatív és esztétikus építészeti megoldásokat a lehető legszélesebb körrel. A pályaműveket öt kategóriában, épülettípus szerinti felosztásban nevezhették az alkotók: családi ház, társasház, középület, energetikai felújítás valamint műemlék. A novemberi döntőben pedig egy ötfős szakmai zsűri döntésének eredményeként a legizgalmasabb építészeti alkotásokat kategóriánként egymillió forint jutalommal díjazzák.

A beérkezett pályaműveket egy ötfős, neves építészekből és szakértőkből álló, független zsűri bírálja el: **Vadász Bence** Ybl-díjas és Pro Architectura-díjas építész; **Jánosi János** Ybl-díjas és Pro Architectura-díjas építész; **Máté Klára** a Magyar Építéstechnika főszerkesztője; **Dr. Tari Gábor** PhD egyetemi docens, a BME Rajzi és Formaismereti Tanszék tanára, Színdinamikai Szakmérnök Műhely vezetője és **Vidor Győző** a Xella közép-európai igazgatója.

A szakmai zsűri és a közönség döntését követően, 2021. novemberében az egyes kategóriák győztesei ünnepélyes eredményhirdetés keretein belül kerülnek kihirdetésre.

További információ: evhomlokzata@baumit.hu

**A Baumitról**

A Baumit az osztrák Schmid Industrie Holding (SIH) tagja, amely 25 országban 110 vállalattal van jelen, és több mint 6500 munkatársat foglalkoztat. A Baumit márka fő termékcsoportjai: hőszigetelő rendszerek, színes vakolatok és homlokzatfestékek, aljzatképző és hidegburkolati ragasztó rendszerek, homlokzati és beltéri felújító rendszerek, beltéri vakolatok, glettek és festékek gyártása és forgalmazása.

A Baumit első külföldi leányvállalata 1990-ben Magyarországon alakult meg és az mára a magyar piac meghatározó építőanyag gyártójává vált. A Baumit Kft. négy gyárat üzemeltet Magyarországon: Alsózsolcán, Dorogon, Pásztón és Visontán, cégközpontja Dorogon található. A Baumit Kft. 2020-as árbevétele 29,8 milliárd forint volt, és éves átlagban 327 munkatársat foglalkoztatott. A magyar vállalat az elmúlt években társadalmi felelősségvállalási programjának keretében többek közt műemlék épületek renoválását, oktatási intézmények felújítását támogatta, valamint alapítója és fő támogatója az Év Homlokzata építészeti pályázatnak.